Creix en salut, millora la teua vida
19 de novembre de 2018

Conèixer per què és important alimentar-se bé, quins són els aspectes que podem millorar i com fer-ho és fonamental. Durant l'adolescència l'organisme accelera el creixement, i tenir cura de la nutrició és important per garantir els nutrients necessaris per al desenvolupament i també per prevenir algunes patologies com l'obesitat i l'osteoporosi.

Acostumar-se a esmorzar, incloure en les dietes llegums, verdures i hortalisses, reduir el consum de carn, greixos, brioixeria, refrescos i sucs processats són algunes de les recomanacions relacionades amb la dieta.

Un altre dels aspectes que han de treballar és el consum d'alcohol i de tabac, molt arrelats en la nostra societat.

Sedentarisme

La pràctica d'algun esport també s'inclou dins dels anomenats hàbits de vida saludable. Cada vegada hi ha més evidències científiques que demostren que qualsevol persona sedentària, de qualsevol edat, pot millorar la seua salut realitzant regularment exercici físic d'intensitat moderada. De fet, qualsevol exercici que practiquem diàriament ens protegirà de certes malalties cròniques.

Durant l'adolescència és quan la majoria dels joves disminueixen o abandonen l'exercici físic. Això es deu a la falta de temps, la influència familiar i també al canvi en els seus interessos.

Més informació

El Ministeri de Sanitat, Consum i Benestar Social disposa d'un lloc web (http://www.estilosdevidasaludable.mscbs.gob.es/home.htm) sobre estils de vida saludables dirigits a tota la població i que abasta qüestions relacionades amb Activitat física i sedentarisme, Prevenció del tabaquisme, Alimentació Saludable, Consum de risc i nociu d'alcohol, Seguretat i lesions no intencionals, i Benestar emocional. Hi podem trobar recomanacions, eines interactives, vídeos i altres materials i recursos d'utilitat per fer més saludables els nostres estils de vida.